Ny Zeekr X går efter klassens hurtigste opladning

Zeekr har opdateret X til modelår 2026. Den kompakte premium-SUV får både ny batteriteknologi, forbedret opladning og mere effekt, samtidig med at kabinen er gjort mere praktisk. Den største nyhed er Long Range-udgaven, som nu får mærkets såkaldte Golden Battery.

Det er et 61 kWh LFP-batteri i bilens 400-voltsystem, og ifølge Zeekr kan det lades fra 10 til 80 procent på cirka 18 minutter under optimale forhold. Det placerer den blandt de hurtigste i klassen på netop det punkt.

– Med opdateringen af Zeekr X tager vi et markant skridt på både teknologi og anvendelighed. Særligt introduktionen af vores Golden Battery i Long Range-versionen gør en reel forskel i hverdagen med en af klassens hurtigste opladninger, siger Christian Lystoft, landechef hos Zeekr Danmark.

Den opdaterede Zeekr X.

Flere heste i stalden

Der er også sket noget med kræfterne. Både Long Range og Privilege får omkring 68 ekstra heste i den bageste elmotor. Det løfter Long Range til 340 hk, mens Privilege AWD nu når op på 496 hk. Det kan også mærkes på sprinten, hvor Privilege AWD klarer 0 til 100 km/t på 3,7 sekunder, mens Long Range gør det på 5,5 sekunder.

Indvendigt har Zeekr også forsøgt at rette nogle af de mere dagligdags ting til. Midterkonsollen er ny, den trådløse opladning til to telefoner er forbedret, og der er tænkt mere i opbevaring. Bagagerummet er samtidig vokset med 47 liter og rummer nu op til 404 liter. Der er også kommet skilem i bagsædet, så bilen bliver lidt lettere at leve med for familier og aktive brugere.

Et kig indenfor …

I Danmark bliver det især Long Range, Zeekr kommer til at skubbe på. Det er også den version, der får den mest interessante kombination af hurtig opladning, fornuftig brugsværdi og en leasingpris, der starter ved 2.395 kroner om måneden.

Zeekr X kommer i tre versioner herhjemme. Core starter fra 279.900 kroner, Long Range RWD fra 329.900 kroner og Privilege AWD fra 369.900 kroner. Bilen kan bestilles nu, og de første danske leveringer ventes fra maj 2026.

Se og sammenlign varianter af Zeekr X i vores nye sektion, Elbilguiden.